**Torvikbukt Idrettslag** er idrettslag i Torvikbukt i Gjemnes. Laget ble stiftet i 1931. 

Per 2020 har Torvikbukt Idrettslag ca. 340 medlemmer fra Torvikbukt og omegn. 

Friidrett har i mange år vært hovedsatsingen til laget, med tidligere sprinter og nåværende suksesstrener Leif Olav Alnes som den mest kjente profilen. Flere medlemmer har dessuten hevdet seg svært godt i langrenn, kombinert, klatring og triatlon. Laget organiserer også allidrett og frisbeegolf. Landeveisløpet «Torvikbukt Rundt» og fjelløpet «Torvikbukt 6 topper» er i dag de største arrangementene. Kubben har også arrangert diverse klatrecuper og kretsmesterskap.

Historie
--------

Leget ble stiftet i 1931. Fra starten var fotball, langrenn og ski vanlige idretter. Høsten 1945 ble det arrangert firkantturnering på Myraekra til inntekt for ny idrettsbane. I tillegg til vertslaget, deltok Flemma IL, Angvik IL og Osmarka IL. Det ble arrangert hopprenn og propagandastevner i friidrett. Det ble på 1970-tallet arrangert pokalkonkurranser i langrenn mot elevlaget på Høgtun folkehøgskole. Da Reinsfjell fotballklubb ble stiftet som et samarbeid mellom bygdene i Indre Gjemnes høsten 1975, ble fotballaktiviteten i flyttet over dit. Øra stadion med fotballbane og løpebane med grusdekke ble bygget i 1982-1983 og offisielt åpnet i 1984. Da fikk begge klubbene ny hjemmebane.

Anlegg
------

I 1959 ble det gjennomført utbygging av hoppanlegg i Vollabakken i Torvikbukt. Laget hadde allerede leid grunn der i flere generasjoner, men først dette året ble det gjort en skikkelig utbygging. Det tatt ut jordmasser i unnarennet, planert rundt hoppet og bygget nytt stillas. Øra stadion stod ferdig i 1982 med idrettslaget som eier. Gjemneshallen kom i 1986, riktignok med Gjemnes kommune som byggherre og eier, men med idrettslaget som andelshaver og en av flere flittige brukere.

Arrangement
-----------

Klubben har utmerket seg som en habil arrangør. Den var først ute med å arrangere både landeveisløp (1973), triatlon (1992) og fjelløp (2004) på Nordmøre. 

Startfeltet på Torvikbukt Rundt i 2019
### Torvikbukt rundt

«Torvikbukt rundt» markedsføres som Møre og Romsdals eldste landeveisløp. Det ble arrangert i 1973, og allerede fra starten stilte de beste løperne fra Nordmøre og Romsdal. Den første utgaven ble vunnet av Ola Bjarte Orset, og 98 stilte på tid. Allerede året etter stilte mer enn 150 på tid, og i 1975 var tallet 250. Løpet har vært arrangert årlig siden da. Løypa er 13,5 km lang og går langs både aslfaltert landevei og gruslagt skosveg. Løyperekordene holdes av Johan Bugge fra Eidsvåg IL (42:18 i 2015) og Karoline Bjerkeli Grøvdal fra Isfjorden IL (47:26 i 2011).

### Torvikbukt triatlon

Det ble årlig arrangert triatlon i Torvikbukt fra 1992 til godt utpå 2000-tallet, både som uformelle konkurranser for folk i regionen og som Norgescup. I august 1999 gikk Norgesmesterskapet i triatlon lagt til Torvikbukt, med start, målgang og utdeling av Kongepokalen på Øra stadion. Erik Johnsen fra Gjøvik Cycleklubb vant herreklassen, mens Anne Eldegard fra SK Vidar vant kvinneklassen. 

### Torvikbukt 6 topper

«Torvikbukt 6 topper» omtales ofte som Norges tyngste halvmaraton. Løypa er 21,8 km lang og går over følgende topper som omkranser Torvikbukt: Holtafjellet (610 moh), Storlimana (532 moh), Nebba (658 moh), Røtå (661 moh), Reinsfjellet (994 moh) og Nøssa (563 moh). Løpet har vært arrangert årlig siden 2004 og har hatt konkurranseklasser siden 2010. Løyperekordene holdes av Ola Hovdenak fra Skåla IL (2:32:04 i 2011) og Anita Iversen Lilleskare fra BFG Bergen løpegruppe (2:49:54 i 2020).

Referanser
----------

1. ↑  «Slik hyller Warholm treneren som får æren for VM-gullet». *Aftenposten*. 14.4.2019.
2. ↑  «Idrett». *Tidens Krav*: 3. 5. oktober 1945 – via Nasjonalbiblioteket. «Vi spår stor oppslutning bortpå Myraekra»
3. ↑  «Torvikbukt IL beseiret Høgtun elevlag på ski». *Tidens Krav 18. mars 1971*: 2. 18. mars 1971.
4. ↑  Leivdal, Nils Tore (1983). *Gards- og ættesoge for Gjemnes*. Gjemnes kulturstyre. s. 251.
5. ↑  «Hoppbakken skal tas først i Torvikbukt. Idrettslaget forsøker å få den i full stand til kommende vinter.». *Tidens Krav*: 2. 3. juni 1959.
6. ↑  Brita Ingeberg (6. oktober 1985). «Idrettslaget gjør grunnarbeider. Torvikbukt får idrettshall i vår.». *Tidens Krav*.
7. ↑  «Stor oppslutning om skogsløp i Torvikbukt (forhåndsomtale)». *Tidens Krav* (Nr. 237, 64. årgang): 4. 13. oktober 1973.
8. ↑  «Ola Bjarte Orset best under Torvikbukt Rundt. Hele 98 startet - konkurransen blir årviss.». *Tidens Krav*: 6. 15. oktober 1973 – via Nasjonalbiblioteket.
9. ↑  «Massemøstring da Torvikbukt rundt ble arrangert. Ola Bjarte vant racerklassen.». *Tidens Krav*: 6. 14. oktober 1974 – via Nasjonalbiblioteket.
10. ↑  «Ny deltakerrekord i Torvikbukt Rundt. Peder Hagen , Grøa, slo Ola Bj. Orset.». *Tidens Krav*: 7. 13. oktober 1975 – via Nasjonalbiblioteket.
11. ↑  Anders Tøsse (10. juli 1993). «Hardhauser kom sammen til mål». *Tidens Krav*: 12 – via Nasjonalbiblioteket.
12. ↑  «NM i triatlon, Torvikbukt 1999. Resultatliste». Besøkt 22.11.2020.
13. ↑  «Nordmøre rundt». *Tidens Krav*: 10. 3. september 2004.

|  |  |
| --- | --- |
| Oppslagsverk/autoritetsdata | Brønnøysundregistrene
 |